Vermeende kinderontvoerders aangekeer | Maroela Media
Gauteng se LUR van gemeenskapsveiligheid verwelkom die inhegtenisneming van twee verdagtes wat na bewering betrokke was by die ontvoering van kinders, waarna hulle lospryse van die ouers geëis het.
Die inhegtenisnemings kom nadat vyf kinderontvoerings in die noorde van die Oos-Rand begin Desember aangemeld is. Beslag is gelê op 'n vuurwapen en 'n wit Mazda-sedan wat glo gebruik is om dié misdade mee te pleeg.
Die verdagtes het Dinsdag in die landdroshof in Tembisa verskyn en bly in aanhouding totdat hulle na verwagting op 27 Desember om borgtog aansoek sal doen.
In die eerste geval is 'n 17-jarige seun op 1 Desember in Kromietstraat in die middelklaswoonbuurt Croydon in Kempton Park ontvoer. Die ontvoerders het 'n losprys van R10 000 geëis.
Die seun is van sy selfoon en R450 beroof.
Die gesin het nou saam met gyselaaronderhandelaars gewerk en daarin geslaag om R5 000 tydens 'n e-wallet-transaksie te betaal. Die seun is van sy selfoon en R450 beroof voordat hy in Hillbrow, Johannesburg, afgelaai is.
'n Saak van ontvoering is by die Sebenza-polisiestasie aangemeld en die ondersoek duur voort.
In die tweede voorval is 'n sesjarige seun op 2 Desember in Clayville Uitbreiding 34, suid van Centurion, ontvoer. Die ontvoerders het R15 000 geëis om hom vry te laat.
Sy familie het R2 000 deur 'n e-wallet-transaksie betaal, waarna die kind by die KFC in Kaalfontein afgelaai is. Olifantsfontein se polisie ondersoek 'n saak van ontvoering en afpersing.
In die derde geval, op 3 Desember, is drie seuns (tussen agt en nege) omstreeks 16:00 in Clayville uitbreiding 21 ontvoer. Die verdagtes het 'n Mazda 2 gebruik en later 'n losprys geëis om die kinders vry te laat.
Die kinders is later naby 'n Sasol-motorhawe in Midrand afgelaai.
Die ouers het altesaam R4 500 deur 'n e-wallet-transaksie betaal. Die kinders is later naby 'n Sasol-motorhawe in Midrand afgelaai. Olifantsfontein se polisie ondersoek ook dié voorval.
In al drie die gevalle is die kinders in 'n hospitaal ondersoek, maar geeneen is tydens die ontvoering en aanhouding beseer nie. In alle gevalle is hulle met hul gesinne herenig.
"Ek moet die wetstoepassers loof vir die vinnige inhegtenisnemings én dat hulle dié misdadigers gestuit het," sê Sizakele Nkosi-Malobane, Gauteng se LUR vir gemeenskapsveiligheid.